Diari Oficial de la Generalitat Valenciana


Sumari del DOGV 2256, del 29-04-1994 (1994/831270)

ORDRE de 8 d'abril de 1994, de la Conselleria de Treball i Afers Socials, per la qual es regulen i s'ofereixen ajudes per a la potenciació de l'accessibilitat al mèdi físic, per mitjà de l'eliminació de barreres arquitectòniques i urbanístiques, per a 1994.
-----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/08/(1)/dof/vci/html**

### Dades del document

Número de DOGV
:   2256

Data del DOGV
:   29-04-1994

Secció del DOGV
:   DISPOSICIONS GENERALS

Número del document
:   1994/831270


Data del document
:   08-04-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 8 d'abril de 1994, de la Conselleria de Treball i Afers Socials, per la qual es regulen i s'ofereixen ajudes per a la potenciació de l'accessibilitat al medi físic, per mitjà de l'eliminació de barreres arquitectòniques i urbanístiques, per a 1994. [94/2448]  
El Decret 193/88, de 12 de desembre, del Consell de la Generalitat Valenciana, pel qual s'aproven les {REF Normes per a l'accessibilitat i eliminació de barreres arquitectòniques} estableix les bases, en la Comunitat Valenciana, per a aconseguir l'objectiu de fer les ciutats accessibles per a tots els seus habitants, incloent-hi aquells que per les seues especials circumstàncies, transitòries o permanents, es vegen limitats en la seua mobilitat.  
La complexitat de la seua implantació requereix temps i esforç per part de tots i la fermesa decidida del Consell Valencià que propicie la seua consecució.  
El desplegament normatiu posterior al Decret 193/88 respecta les directrius marcades per aquest. Així, pel que fa als habitatges, s'ha aprovat el Decret 85/89, de 12 de juny, del Consell de la Generalitat Valenciana, pel qual s'aproven les Normes d'Habitabilitat i Disseny d'Habitatges en l'àmbit de la Comunitat Valenciana i l'Ordre de 22 d'abril de 1991, del conseller d'Obres Públiques, Urbanisme i Transports, que desenvolupa les normes d'habitabilitat i disseny d'habitatges a l'àmbit de la Comunitat Valenciana, text refós de la modificació de l'Ordre de 28 de juny de 1989.  
El compliment de les dues disposicions assegura l'accessibilitat als habitatges amb una altura superior a 12 metres, amb exigències de grandària d'ascensor, portes i corredors, siguen aquells de protecció oficial o d'edificació lliure.  
Els centres que dispensen atenció a col·lectius objecte de serveis socials queden regulats pel Decret 40/90, de 26 de febrer, del Consell de la Generalitat Valenciana, sobre registre, autorització i acreditació dels serveis socials a la Comunitat Valenciana i l'Ordre de 9 d'abril de 1990 de la Conselleria de Treball i Seguretat Social per la qual es desplega el Decret 40/90, de 26 de febrer, del Consell de la Generalitat Valenciana, sobre registre, autorització i acreditació dels serveis socials a la Comunitat Valenciana.  
Per mitjà de les dues disposicions queden assegurades l'accessibilitat i les condicions tècniques adequades per a l'atenció de col·lectius amb importants limitacions com són la població minusvàlida i les persones majors.  
El Decret 61/90, de 26 de març, del Consell de la Generalitat Valenciana, pel qual es regulen les condicions higiènico-sanitàries de les piscines d'ús públic, exigeix en l'article 8.3 l'existència d'escala adaptable per a la utilització de minusvàlids en l'accés al buc de la piscina.  
En matèria d'instal·lacions hoteleres s'ha aprovat el Decret 153/93, de 17 d'agost, del Govern Valencià, en el qual es formula la regulació dels establiments hotelers de la Comunitat Valenciana, i especifica en l'article 26.1.c) l'exigència d'un pronunciament exprés sobre el compliment del Decret 193/88 en el projecte bàsic i d'execució.  
Aquest marc normatiu propicia que qualsevol obra nova reunesca els requisits fonamentals que permeten la completa utilització per part dels ciutadans, independentment de les característiques de la seua mobilitat.  
Pel que fa als espais i edificis d'ús públic que es troben amb anterioritat a la vigència d'aquesta normativa i amb la finalitat de facilitar l'adaptació d'aquests a les determinacions del Decret 193/88, que fa referència a la possibilitat atorgada per l'article 7 del decret esmentat, referit a ajudes económiques als centres de titularitat privada, es considera convenient procedir a una convocatòria de subvencions, destinades a aquesta finalitat, i s'inclou com a beneficiàries a les corporacions locals, com a mitjà de potenciar les mesures d'accessibilitat en l'àmbit de la Comunitat Valenciana.  
En virtut d'això, i fent ús de les facultats que em són legalment atribuïdes  
ORDENE:  
TÍTOL I  
Ajudes i subvencions  
Article primer. Objecte  
Aquesta ordre té com a objecte la convocatòria d'ajudes per a contribuir al finançament de les despeses derivades de l'eliminació de barreres arquitectòniques que faciliten l'accessibilitat als espais i edificis públics de les persones amb mobilitat reduïda.  
Article segon. Àmbit  
L'eliminació de barreres arquitectòniques ve referida als següents àmbits:  
- Vies, espais, jardins i elements d'ús públic. Les condicions d'accessibilitat urbanístiques a la qual s'han de sotmetre es preveuen en l'article 3r del Decret 193/1988, i els paràmetres que permeten el seu compliment es detallen en l'annex I d'aquest decret.  
- Edificis de titularitat pública o privada destinats a una activitat de pública concurrència. Les condicions d'accessibilitat arquitectònica que han de coincidir en aquests edificis, queden recollides en l'article 4t de l'esmentat Decret 193/1988, que en el seu annex II reflecteix els paràmetres pels quals es regeix el seu compliment.  
- L'adaptació dels espais i edificis es pot dur a terme per mitjà d'obres que reformen el que hi ha o mitjançant equipaments que faciliten la mobilitat.  
Article tercer. Sol·licitants  
Es podran beneficiar d'aquestes ajudes les entitats públiques, les persones físiques i les persones jurídiques de caràcter privat (amb o sense finalitat de lucre) que desitgen dur a terme l'eliminació de barreres en els àmbits reflectits en l'article anterior.  
Article quart. Obligacions del sol·licitant  
1. Atendre els requeriments de l'òrgan competent en matèria de serveis socials a fi de satisfer la demanda de serveis, i respectar sempre les característiques de l'entitat i l'adequada qualitat d'aquests.  
2. Les obres hauran de començar en el termini màxim de dos mesos comptadors a partir de la notificació de la concessió de l'ajuda i dins d'aqueix termini l'entitat haurà de presentar:  
a) Contracte d'execució d'obres.  
b) Programa d'actuació que garanteix l'execució de les obres en l'exercici per al qual es concedeix la subvenció.  
3. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantesca l'execució de l'obra i les variacions pressupostàries, si s'originen, en l'execució d'aquestes. Aquesta aportació s'haurà d'acreditar en el termini dels 30 dies següents al de la notificació de la resolució mitjançant certificat de l'acord adoptat per l'òrgan competent de l'entitat pública o privada que finança juntament amb l'altra i compromet per a l'exercici vigent el crèdit necessari. En cas de despesa plurianual, l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria. Si es tracta de persones físiques, formalitzaran aquest compromís per escrit.  
4. Mantenir l'adaptació realitzada en adequades condicions per un període mínim de 10 anys.  
5. Realitzar les obres d'adaptació d'acord amb el que estipula el Decret 193/1988, de 12 de desembre, del Consell de la Generalitat Valenciana.  
6. Observar les obligacions que amb caràcter general imposa la legislació vigent als preceptors de fons públics.  
Article cinquè. Prioritats  
S'estableixen les prioritats següents:  
a) Quant a l'àmbit:  
Prioritat 1: projectes globals que signifiquen millores en l'accessibilitat d'edificis, inclosos els seus accessos, i espais urbanístics circumdants.  
Prioritat 2: adequació d'edificis de pública concurrència.  
Prioritat 3: adequació d'espais urbanístics d'ús públic.  
b) Quant a la titularitat:  
Prioritat 1: persones físiques i jurídiques de caràcter privat.  
Prioritat 2: entitats públiques.  
c) Quant a les característiques de l'edifici objecte de l'adaptació: `hi prioritzen els locals destinats a l'oci, la cultura i els esports, amb majors possibilitats d'utilització i major rendibilitat social.  
Article sisè. Formalització  
Les ajudes podran revestir la forma de subvenció o conveni de cooperació.  
En la tramitació dels convenis valdrà el que disposa el Decret 20/1993, de 8 de febrer, del Govern Valencià, pel qual es regula el Registre de convenis i s'estableix el règim jurídic i pressupostari dels convenis que subscriga la Generalitat Valenciana.  
Article setè. Exclusions i denegacions  
Queden expressament exclosos d'aquesta convocatòria:  
1. Edificis i espais de titularitat pública dependents de l'administració central i autonòmica.  
2. Edificis corresponents a centres que s'han de regir pel Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials a la Comunitat Valenciana.  
3. Actuacions realitzades amb anterioritat a la publicació d'aquesta ordre.  
4. Edificis que per la seua època de construcció estaven obligats al compliment del Decret 193/1988. Amb aquesta finalitat, s'assenyala l'1 de maig de 1989 com a data límit d'acabament de les obres de l'edifici l'adaptació del qual pretenga acollir-se a aquesta convocatòria.  
5. Conceptes que per la seua naturalesa puguen ser objecte d'atenció a altres organismes públics o no queden previstos en aquesta ordre, per la qual cosa queden excloses les partides que signifiquen millores i ampliació del que hi ha que no estiguen estretament vinculats a l'accessibilitat.  
Així mateix, no es preveuran projectes parcials quan no quede garantida l'accessibilitat en totes les instal·lacions del recinte objecte de sol·licitud d'ajuda.  
TÍTOL II  
Procediment  
CAPÍTOL I  
Iniciació de procediment  
Article vuitè. Instància i documentació  
La sol·licitud, d'acord amb l'annex I, firmada per l'interessat o representant de l'entitat, anirà acompanyada de la documentació següent:  
1. Declaració jurada o certificat de l'interessat o representant de l'entitat en què conste:  
a) Que les obres d'adaptació no estiguen realitzades en la data de la publicació d'aquesta ordre i/o l'equipament no ha estat adquirit.  
b) Data en la qual finalitzaren les obres de l'edifici per a l'adaptació del qual se sol·licita l'ajuda.  
2. Llicència d'activitat, si escau.  
3. Justificant de ser propietari de l'edifici o, si no n'hi ha, autorització escrita del propietari o òrgan de govern, si escau, en què conste l'autorització o acord per a realitzar les obres d'adaptació i el compromís de compliment de les obligacions assenyalades en aquesta ordre.  
4. Acord de la corporació local o òrgan competent pel qual s'aprova el projecte per a dur a terme les reformes objecte de subvenció i sol·licitar ajuda a la Conselleria de Treball i Afers Socials.  
5. En cas de reformes:  
Projecte bàsic i d'execució format com a mínim per la documentació següent:  
a) Memòria descriptiva del centre i de l'actuació que es projecta. Annexos a la memòria que justifiquen el compliment de la normativa vigent.  
b) Plec de condicions amb la inclusió de planning de temps (Gantt).  
c) Pla d'emergència i evacuació.  
d) Pressupost detallat amb desglossament de mesuraments.  
e) Plànols de l'estat actual, de les modificacions que es projecten i de les instal·lacions que s'afecten.  
6. En el cas d'adquisició d'equipament: pressupost detallat de l'equipament objecte de sol·licitud, amb memòria justificativa de la necessitat.  
7. Documentació fotogràfica formada per fotografies i diapositives (les dues) de façana i zones que es modifiquen.  
Article novè. Lloc de presentació  
Les sol·licituds d'ajuda es presentaran, juntament amb la documentació requerida, en la direcció territorial de Treball i Afers Socials de la província on estiga localitzat l'immoble per al qual se sol·licita la subvenció, sense perjudici del que dispose l'article 38.4 de la Llei de Règim Jurídic de les Administracions Públiques i de Procediment Administratiu Comú.  
Article deu. Terminis de presentació  
El termini de presentació de les sol·licituds serà de 90 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.  
CAPÍTOL II  
Tramitació, resolució i recursos  
Article onze. Instrucció  
Rebudes les sol·licituds, les direccions territorials verificaran aquestes. Quan la sol·licitud no reunesca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible es requerirà a l'entitat interessada perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix en la seua petició i s'arxivarà l'expedient sense més tràmit, d'acord amb el que estableix l'article 76.3 de la Llei 30/1992, de 26 de novembre.  
L'òrgan competent per a la resolució de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda podrà sol·licitar els informes d'organismes i entitats que considere oportú i realitzar les comprovacions que consideren sobre l'exactitud de tot això.  
Article dotze. Resolució  
Es delega el director general de Serveis Socials per a la resolució de les sol·licituds a l'empara d'aquesta ordre.  
El termini màxim per a tramitar i resoldre les sol·licituds serà de 5 mesos comptadors des de la data d'acabament de presentació de sol·licituds fixat en aquesta ordre.  
Si no recau resolució expressa en termini, s'haurà d'entendre desestimada la sol·licitud formulada per l'interessat.  
Article tretze. Recursos  
Contra les resolucions , expresses o presumptes, dictades pel director general de Serveis Socials, per delegació del conseller de Treball i Afers Socials, sols serà admissible el recurs contenciós administratiu, que s'hi interposarà en la forma, termini i condicions que determina la llei reguladora d'aquesta jurisdicció, amb la comunicació prèvia a la conselleria de la intenció d'interposar aquest recurs.  
En tot cas, per a la interposició del recurs contenciós administratiu contra resolucions presumptes, caldrà que amb caràcter previ l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
TÍTOL III  
Del pagament i justificació de les subvencions  
Article catorze  
El pagament i justificació d'aquestes ajudes es realitzarà d'acord amb el que estipula l'article 31 de la Llei de Pressupostos de la Generalitat Valenciana per a aquest exercici.  
En les ajudes de reforma podrà avançar-se fins al 15% de l'import de la subvenció. Aquest fet i la concreció de percentatge vindrà especificat en la resolució de concessió o conveni. L'import avançat serà compensat en el primer pagament tramitat. En el cas que es produesca algun tipus de bestreta i el beneficiari de la subvenció no justifique suficient i convenientment aquest import, aquest estarà obligat a tornar l'import corresponent i si no ho fa en el termini establert se li requerirà aquesta devolució per la via de constrenyiment regulada en els articles 91 i següents del Reglament General de Recaptació.   
D'altra banda, la insuficient justificació de l'import avançat deixarà sense efecte la subvenció concedida.  
Article quinze. Ajudes per a equipament  
Els pagaments es realitzaran contra presentació de factures reglamentàries expedides segons la normativa vigent (Reial Decret 2402/85), juntament amb les còpies d'aquestes. Les còpies seran acarades per un funcionari de la direcció territorial i quedarà la factura original en poder del beneficiari. Les corporacions locals podran substituir l'esmentada documentació per certificació expedida per l'interventor local en què consten les quantitats aplicades a l'objecte de la subvenció amb detall exprés dels diferents conceptes subvencionats, unitats i imports parcials. Aquestes quantitats s'han de trobar , almenys, en situació de {REF obligacions reconegudes} i així s'haurà de fer constar en la certificació.  
S'estableix el 15 de novembre de 1994 com a data límit de presentació de justificants per a aquestes ajudes.  
Article setze. Ajudes per a reforma  
1. Els pagaments es realitzaran contra certificació d'obra expedida per tècnic competent d'acord amb les condicions de finançament establertes i segons el projecte presentat. Aquestes certificacions es realitzaran d'acord amb el model oficial i seran aprovades per òrgan competent per a la contractació de les obres subvencionades. Es presentaran per triplicat.  
2. El pagament d'aquestes ajudes exigeix el compliment de les obligacions assenyalades en l'article quatre i específicament les contingudes en els punts 2 i 3. Certificat del compromís d'assumir el cost, contracte d'execució d'obres, programa d'actuació. No es procedirà al pagament de l'ajuda i aquests tres requisits no s'han formalitzat en temps i forma.  
Article disset. Criteris específics  
El pagament i justificació de les ajudes es realitzarà segons el que estipulen els articles anteriors. En els casos en què s'hagen exigit, a més, condicions especials en la resolució de concessió, o conveni de col·laboració, valdrà el que resulte d'elles.  
Article divuit. Comunicació del cobrament de la subvenció  
Amb posterioritat al cobrament de cada termini de subvenció, les entitats hauran de trametre a l'òrgan competent en serveis socials, i en el termini d'un mes des d'aquesta percepció, comunicació escrita d'haver-la rebuda, segons les normes següents:  
- En el cas de corporacions locals, carta de pagament amb expressió de la data, la quantia i el concepte, expedida pel tresorer i intervinguda per l'interventor de fons, acreditativa de l'ingrés de la subvenció en les arques de la corporació.  
- En el cas d'entitats, notificació del titular que comunicarà la percepció de la subvenció i indicarà la data, quantia i concepte.  
Article dinou. Revisió  
L'incompliment total o parcial de qualsevol de les obligacions que condicionaren la concessió de la subvenció, o la falta total o parcial de justificació de les quantitats concedides, constituiran causes determinants de la resolució de l'ajuda o la seua reducció, i en tot cas, del reintegrament del seu import , amb el requeriment previ de la Direcció General de Serveis Socials. En cas de no ser atès caldrà la iniciació de l'expedient administratiu, amb resolució motivada de l'òrgan que va concedir la subvenció i acordarà la revocació d'aquesta, resolució que serà executiva per mitjà de la via administrativa corresponent.  
Les quantitats que cal reintegrar tindran consideració d'ingrés de dret públic, a l'efecte del procediment aplicable per al seu cobrament.  
La quantitat concedida es veurà afectada per la possible baixa en l'adjudicació de l'obra.  
Article vint  
Les ajudes convocades per aquesta ordre seran ateses dins de la secció 13 amb càrrec al programa pressupostari 313.10 - serveis socials- línia de subvenció 702/000/94. {REF Millora de les condicions d'accessibilitat de minusvàlids}, dotada amb 10.789.976 PTA.  
DISPOSICIÓ ADDICIONAL  
Els aspectes regulats en aquesta ordre s'aplicaran sense perjudici de totes aquelles normes que regeixen el règim jurídic de l'administració de la Generalitat i les seues entitats autònomes, especialment en matèria pressupostària.  
DISPOSICIONS FINALS  
Primera  
En els locals públics objecte de reforma s`hauran d'exposar en lloc visible placa identificativa i s'especificarà que l'adaptació l'ha subvencionada la Generalitat Valenciana, sempre que l'ajuda siga superior al 50% del cost.  
Segona  
Aquesta ordre entrarà en vigor a l'endemà de la seua publicació en el Diari Oficial de la Generalitat Valenciana.  
València, 8 d'abril de 1994  
El conseller de Treball i Afers Socials,  
FRANCISCO J. SANAHUJA SANCHIS  
ANNEX I  
..., com a... de l'ajuntament/entitat ... facultat per a aquest acte per ...  
SOL·LICITA les ajudes establertes per l'Ordre de la Conselleria de Treball i Afers Socials de data ...  
DOGV núm. ... de ...) per a l'eliminació de barreres arquitectòniques, d'acord amb les característiques següents:  
1. Dades d'identificació del sol·licitant  
Ajuntament/entitat: ... NIF: ... Domicili: ... Localitat: ... Província:... CP ... Tel. ... / ... Fax ...  
2. Dades d'identificació de l'objecte de l'adaptació  
- Local destinat a: ...  
- Domicili: ... Localitat: ... CP ...  
- Altres ...  
3. Descripció de les adaptacions a realitzar  
4. Dades econòmiques  
- Cost de les adaptacions  
- Subvenció sol·licitada  
5. Dades bancàries. Domiciliació  
- Titular ...  
- Entitat bancària ... Codi ...  
- Sucursal ... Codi ...  
- Nº de Compte ...  
..., ... de ... de 1994  
Signat:  
CONSELLERIA DE TREBALL I AFERS SOCIALS


Còpia Permalink ELI